钦定古今图书集成/明伦汇编/氏族典/第151卷 > 《廖用贤尚友录》 > 袁粲
## 钦定古今图书集成/明伦汇编/氏族典/第151卷 > 《廖用贤尚友录》 > 袁粲

按《宋书袁粲传》，“粲字景倩，陈郡阳夏人，太尉淑兄子
也。父濯，扬州秀才，蚤卒。祖母哀其幼孤，名之曰愍孙。
少好学，有清才，蚤以操立志行见知。初为扬州从事，
世祖安北镇军，北中郎行参军，侍中郎主簿。世祖伐
逆，转记室参军。及即位，除尚书吏部郎，太子右卫率、
侍中。孝建元年，世祖率群臣并于中兴寺八关斋中”
食竟，愍孙别与黄门郎张淹更进鱼肉食，尚书令何
尚之密以白世祖，世祖使御史中丞王谦之纠奏，并
免官。二年，起为廷尉、太子中庶子，领右军将军。出为
辅国将军、西阳王子尚北中郎长史、广陵太守，行兖
州事。仍为永嘉王子仁冠军长史。大明元年，复为侍
中，领射声校尉，封兴平县子。三年，坐纳山阴民《丁彖》
文货，举为会稽郡孝廉，免官。寻为西阳王子尚抚军
长史，又为中庶子，领左军将军。四年，出补豫章太守。
五年，复还为侍中，领长水校尉，迁左卫将军，加给事
中。七年，转吏部尚书。其年，皇太子冠，上临宴东宫，愍孙劝颜师伯酒，师伯不饮，愍孙因相裁辱。师伯见宠
于上，上常嫌愍孙以寒素陵之，因此发怒，出为海陵
太守。前废帝即位，复为吏部尚书。永光元年，徙右卫
将军，加给事中。景和元年，复入为侍中，领骁骑将军。
太宗泰始元年，转司徒左长史、冠军将军、南东海太
守。愍孙清整有风操，自遇甚厚。慕荀奉倩之为人，白
世祖求改名为粲，不许。至是言于太宗，乃改为粲，字
景倩焉。二年，迁领军将军，徙中书令，领太子詹事，固
辞不受。三年，转尚书仆射，寻领吏部。五年，加中书令，
又领丹阳尹。六年，徙为右仆射。七年，领太子詹事，未
拜，迁尚书令。坐前选武卫将军江柳为江州刺史。柳
有罪，降为守尚书令。太宗临崩，粲与褚渊、刘勔并受
顾命。元徽元年，丁母忧，葬竟，摄令亲职，加卫将军，不
受。敦逼备至，中使相望，粲终不受。性至孝，居丧毁甚。
二年，桂阳王休范为逆，粲扶曳入殿，辞色哀壮。于是
陈显达等感激出战，贼即平殄。事宁，授中书监，即本
号开府仪同三司，领司徒。以扬州解为府，固不肯移。
三年，徙尚书令，并固辞，服终乃受。加侍中，进爵为侯，
又不受。顺帝即位，迁中书监，使镇石头。时齐王功高
德重，天命有归，粲自以身受顾托，不欲事二姓，密有
异图。昇明元年，荆州刺史沈攸之举兵，齐王自诣粲，
粲称疾不见谋，克，日攻齐王于朝堂。事泄，齐王遣军
主戴僧静向石头，自仓门得入。时粲列兵登东门，僧
静分兵攻府西门，粲欲还赴府，既下城，列烛自照，僧
静挺身暗往，粲子最觉有异人以身卫粲，僧静直前
斩之。父子俱殒，左右各分散。粲死时年五十八。